b"\n_START_ARTICLE_\nJunta per a l'Ampliaci\xc3\xb3 d'Estudis\n_START_SECTION_\nImport\xc3\xa0ncia\n_START_PARAGRAPH_\nLa Junta va ser l'organisme que major impuls va donar al desenvolupament i difusi\xc3\xb3 de la ci\xc3\xa8ncia i cultura espanyoles a trav\xc3\xa9s d'un programa molt actiu d'intercanvi de professors i alumnes i l'establiment de beques per a estudiar en l'estranger (pensionats), en un intent reeixit de sortir del pessimisme vuitcentista i obrir-se a l'estranger establint un di\xc3\xa0leg obert amb els pa\xc3\xafsos m\xc3\xa9s moderns d'Europa com l'\xc3\xbanic mitj\xc3\xa0 d'avan\xc3\xa7 i progr\xc3\xa9s. Obra de pocs homes, liderada pel seu president, Santiago Ram\xc3\xb3n i Cajal, i el seu secretari, Jos\xc3\xa9 Castillejo, en el seu si es van formar i van treballar els millors intel\xc2\xb7lectuals i cient\xc3\xadfics d'Espanya entre 1907 i 1939 com Ignacio Bol\xc3\xadvar (que fou el segon i \xc3\xbaltim president de la Junta), C\xc3\xa1ndido Bol\xc3\xadvar, P\xc3\xado del R\xc3\xado Hortega, Julio Rey Pastor, Blas Cabrera, Miguel Catal\xc3\xa1n, Enric Moles, Jos\xc3\xa9 Royo, Faustino Miranda, Od\xc3\xb3n de Buen y del Cos, Ram\xc3\xb3n Men\xc3\xa9ndez Pidal, Tom\xc3\xa1s Navarro Tom\xc3\xa1s, Am\xc3\xa9rico Castro, Luis de Zulueta i Mar\xc3\xada de Maeztu, entre altres.\n_START_SECTION_\nInstituts i centres\n_START_PARAGRAPH_\nLa Junta va assolir de crear un entramat de centres i laboratoris en els quals la ci\xc3\xa8ncia i les humanitats van comen\xc3\xa7ar a tenir un pes fins a aquest moment inusual. El Centre d'Estudis Hist\xc3\xb2rics, la Residencia de Estudiantes, l'Institut Nacional de Ci\xc3\xa8ncies F\xc3\xadsico-Naturals, que va aglutinar als ja existents com l'Estaci\xc3\xb3 Biol\xc3\xb2gica de Santander, el Laboratori d'Investigacions F\xc3\xadsiques (i el seu successor l'Institut Nacional de F\xc3\xadsica i Qu\xc3\xadmica, allotjat a l'edifici Rockefeller), el Museu Antropol\xc3\xb2gic, el Museu de Ci\xc3\xa8ncies Naturals o el Reial Jard\xc3\xad Bot\xc3\xa0nic de Madrid, foren alguns d'aquests centres d'investigaci\xc3\xb3 en els quals professors i alumnes es maldaven per arribar al nivell d'altres pa\xc3\xafsos i dotar a Espanya de la ci\xc3\xa8ncia, la t\xc3\xa8cnica i la cultura m\xc3\xa9s modernes i noves.\n_START_SECTION_\nInflu\xc3\xa8ncia exterior\n_START_PARAGRAPH_\nPer altra banda, la Junta per a l'Ampliaci\xc3\xb3 d'Estudis i Investigacions Cient\xc3\xadfiques va jugar un paper decisiu en les relacions amb Am\xc3\xa8rica Llatina, potenciades per una Reial Ordre promulgada el 16 d'abril de 1910, per la qual es donava suport l'intercanvi de professors i alumnes i l'edici\xc3\xb3 d'obres sobre la societat, l'evoluci\xc3\xb3 de la cultura i de l'economia i la hist\xc3\xb2ria natural d'Am\xc3\xa8rica. L'intercanvi suscitat va originar unes noves relacions i maneres de mirar-se i entendre's entre americans i espanyols i va afavorir la creaci\xc3\xb3 d'instituts, departaments i c\xc3\xa0tedres universit\xc3\xa0ries sobre llengua, cultura, hist\xc3\xb2ria i civilitzaci\xc3\xb3 espanyoles, molts dels quals van seguir el model organitzatiu i cient\xc3\xadfic dels centres espanyols de la Junta per a Ampliaci\xc3\xb3 d'Estudis i Investigacions Cient\xc3\xadfiques en la seva organitzaci\xc3\xb3 i funcionament."